Auf des aufi haum owa de evangelischn Lenda im Reich schoaf protestiad, unta aundam a da Kuafiascht Friedrich Wilhelm fu Brandnbuag. Da Corpus Evangelicorum hod in Eazbischof fu Soizbuag sogoa fia gwoafn, das a mid so ana Akzion in Westfelischn Fridn fu 1648 brecha dad und aso iss zu ana laungen Diskusion kema, wia so a Exulazion genau orena muas. Im 1690ga Joa hod da Kaisa Leopold I. söwa in den Schdraid aigrifn, dea ois Grof fu Diaroi a fias Defereggendoi wos zan midren ghobt hod und beschdimt, das ole evangelischn Bauan eana Fameng fakaufn deafn und daun mid dem Göd und mid eanare Kinda oziang kinan und in a protestantisches Laund gee deafn. Aso san 1690 621 Eawogsane und 289 Kinda ausn Soizbuagischn wek und in protestantischn Noadn zong.